EELNÕU 2019/189-1

								KOMISJONID:

eelarve- ja arengu-	JK	
haridus-	X	
kultuuri- 	X	
majandus-	X	
revisjoni-	X	
sotsiaal- 	X	
seenioride nõukoda	X	
noortevolikogu	X	

VILJANDI LINNAVOLIKOGU

MÄÄRUS

 31. oktoober 2019   nr

Viljandi linna eelarvestrateegia aastateks 2020–2025

Määrus kehtestatakse kohaliku omavalitsuse korralduse seaduse § 22 lõike 1 punkti 7,  § 37, § 372 lõigete 4 ja 7, kohaliku omavalitsuse üksuse finantsjuhtimise seaduse § 20, Viljandi Linnavolikogu 31.10.2014 määruse nr 33 Viljandi linna arengukava ja eelarvestrateegia koostamise, muutmise, menetlemise ja kinnitamise kord alusel ning arvestades Viljandi Linnavolikogu 22.02.2018 otsust nr 51 Viljandi linna arengukava ja eelarvestrateegia aastateks 2020-2024 koostamise algatamine ning ajutise komisjoni moodustamine ja Viljandi Linnavolikogu 27.09.2018 otsust nr 74 Viljandi Linnavolikogu 22. veebruari 2018 otsuse nr 51 "Viljandi linna arengukava ja eelarvestrateegia aastateks 2020-2024 koostamise algatamine ning ajutise komisjoni moodustamine" muutmine

§ 1. Kinnitada Viljandi linna eelarvestrateegia aastateks 2020–2025 vastavalt käesoleva määruse lisale.

§ 2. Tunnistada kehtetuks Viljandi Linnavolikogu 30.08.2018 määrus nr 24 Viljandi linna eelarvestrateegia aastateks 2018-2023.

§ 3. Määrus jõustub 01.01.2020. a.

(allkirjastatud digitaalselt)
Helir-Valdor Seeder
linnavolikogu esimees

Koostaja: Marika Aaso
Esitatud: 14.10.2019
Esitaja: Viljandi Linnavalitsus			Ettekandja: Madis Timpson
Lk arv: 5
Hääletamine: koosseisu häälteenamus

Seletuskiri
Viljandi linna eelarvestrateegia aastateks 2020–2025

Eelarvestrateegia koostatakse arengukavas sätestatud eesmärkide saavutamiseks, et planeerida kavandatavate tegevuste finantseerimist ja eelnõu eesmärgiks ongi kehtestada linnavolikogu menetluses oleva määrusega „Viljandi linna arengustrateegia 2030+ ja Viljandi linna arengukava 2020–2025“ kooskõlas olev finantsplaan.

Vastavalt kohaliku omavalitsuse korralduse seaduse (KOKS)  § 22 lõike 1 punktile 7 on eelarvestrateegia vastuvõtmine ning muutmine volikogu ainupädevuses. Vastavalt KOKS § 45 lõikele 5 on eelarvestrateegiaga seotud otsustuste vastuvõtmiseks vajalik volikogu koosseisu häälteenamus.

Viljandi linna eelarvestrateegia on koostatud vastavalt kohaliku omavalitsuse üksuse finantsjuhtimise seaduse (KOFS) § 20 nõuetele. KOFS § 20 lõike 3 kohaselt esitatakse eelarvestrateegias:
1)	kohaliku omavalitsuse üksuse majandusliku olukorra analüüs ja prognoos eelarvestrateegia perioodiks;
2)	eelarvestrateegia vastuvõtmisele eelnenud aasta tegelikud, jooksva aasta eeldatavad ja eelarvestrateegia perioodiks prognoositavad põhitegevuse tulud vähemalt KOFS § 7 lõike 1 või § 14 lõike 1 detailsuses, eeldatavad põhitegevuse kulud vähemalt § 8 lõike 1 või § 15 lõike 1 detailsuses, investeerimistegevuse eelarveosa olulisemad tegevused ja investeeringud koos kogumaksumuse prognoosi ja võimalike finantseerimisallikatega, eeldatav finantseerimistegevuse maht ning likviidsete varade muutus;
21)	informatsioon eelarvestrateegia perioodiks kavandatavatest kohalike maksude ja maamaksu muudatustest;
3)	ülevaade kohaliku omavalitsuse üksuse ja temast sõltuvate üksuste majandusolukorrast, sealhulgas arvnäitajad, mis on vajalikud põhitegevuse tulemi ja netovõlakoormuse määra arvutamiseks;
4)	kohaliku omavalitsuse üksuse ja kohaliku omavalitsuse üksuse arvestusüksuse põhitegevuse tulem eelmisel aastal, jooksvaks aastaks prognoositud ja eelarvestrateegia perioodi igaks aastaks prognoositav põhitegevuse tulem vastavalt KOFS §-le 33 iga aasta lõpu seisuga;
5)	kohaliku omavalitsuse üksuse ja kohaliku omavalitsuse üksuse arvestusüksuse tegelik netovõlakoormus eelmisel aastal, jooksvaks aastaks prognoositud ja eelarvestrateegia perioodiks prognoositav netovõlakoormus vastavalt KOFS §-le 34 iga aasta lõpu seisuga;
6)	muu kohaliku omavalitsuse üksuse finantsjuhtimise korraldamiseks oluline informatsioon.

Samuti lähtutakse koostamisel ja menetlemisel KOKS-i §-st 37, mille lõike 1 alusel peab linnal olema arengukava ja eelarvestrateegia, mis on aluseks eri eluvaldkondade arengu integreerimisele ja koordineerimisele. KOKS-i § 371 sätestab, et eelarvestrateegia on arengukavast tulenev selgitustega finantsplaan, mis on arengukava osa või arengukavaga seotud iseseisev dokument. Arengukava ja eelarvestrateegia on aluseks kohaliku omavalitsuse üksuse eelarve koostamisel, kohustuste võtmisel, varaga tehingute tegemisel, investeeringute kavandamisel ning investeeringuteks toetuse taotlemisel.

Eelarvestrateegia tuleb koostada vähemalt nelja eelseisva eelarveaasta kohta, kuid kuna Viljandi linna arengukava planeeritav periood on 2020-2025, siis hõlmab ka eelarvestrateegia kuueaastast perioodi. Põhjusel, et periood kestab aastani 2025, ei ole kohustuslik arengukava ja eelarvestrateegiat aastatel 2020 ja 2021 üle vaadata, sest dokumendid hõlmavad siis veel nelja eelseisvat eelarveaastat, kuid vastavad otsused teeb linnavolikogu igal aastal eraldi.

Viljandi Linnavolikogu algatas 22.02.18 otsusega nr 51 Viljandi linna arengukava ja eelarvestrateegia aastateks 2020-2024 koostamise ja moodustas ajutise komisjoni. 22.02.2018 otsusega nr 52 valis ajutise komisjoni esimeheks linnavolikogu eelarve- ja arengukomisjoni esimehe Helmut Hallemaa.

Arengudokumentide koostamise viisid läbi teemapõhised ja valdkondlikud töörühmad, kelle ülesanne oli valdkondade sisuline käsitlemine, sealhulgas hetkeolukorra analüüs ning lähtepositsiooni kirjeldamine, eesmärkide sõnastamine, mõõdikute määramine ja tegevuskava koostamine.

Arengudokumentide koostamist juhtinud ajutine komisjon võttis vastu otsused, mis puudutasid tööprotsessi tervikuna, kinnitas visiooni ja strateegilised arengusuunad. Ajutine komisjon kooskõlastas arengudokumentide koostamise protsessi käigus töörühmade poolt välja töötatud arengukava osad ja otsustas võimalike olulisemate muutuste üle ning kooskõlastas arengudokumentide eelnõude terviktekstid. 

Eelarvestrateegia eelnõu koostas rahandusamet, lähtudes:
•	kohustuslikest nõuetest, mida riik on strateegiadokumendile seadnud, 
•	kehtiva eelarvestrateegia ülesehitusest, 
•	2019. aasta eelarveandmetest, 
•	järgnevate aastate majandusprognoosidest, 
•	koalitsioonilepingus kajastatust,
•	töörühmade otsustes ja arengukava eelnõus kajastatust
•	eelarvestrateegia II lugemisele eelnenud menetlusprotsessis tehtud ettepanekutest ning 
•	linnavalitsusega ning koalitsiooniga kooskõlastatud tulude, kulude ja investeeringute plaanist. 
Eelarvestrateegia koostamise aluseks olid järgmised eeldused:
•	Tarbijahinnaindeksi muutus on prognoosiperioodil 2% aastas;
•	Residendist füüsiliste isikute maksustatavast tulust laekub maksumaksja elukohajärgsele kohaliku omavalitsuse üksusele 2019. a 11,93% ja alates 2020. aastast 11,96%;
•	Maamaksumäär tõuseb 2020. aastal 2,5%ni maa maksustamishinnast;
•	Uusi kohalikke makse vaadeldaval perioodil ei kehtestata.
•	Töötasu miinimummäär kasvab 8% aastas;
•	Maksumaksjate arv Viljandi linnas püsib stabiilne;
•	Hallatavate asutuste arv jääb samaks ja nende pakutavad teenused oluliselt ei muutu.

Eelarvestrateegias on eraldi välja toodud olulisemad investeeringuobjektid koos kogumaksumuse ja sihtrahastuse prognoosiga. 

Tegevused ja investeeringud, mis arengukavaliselt on olulised, kuid mis ületavad eelarvevõimalused, on kajastatud reservnimekirjas – neid tegevusi tehakse, kui kavandatud tulud ületatakse. Reservnimekiri ehk perspektiivsed tegevused on kajastatud strateegia 7. peatükis.

Eelarvestrateegia kohustuslikuks osaks on rahandusministri määrusega kinnitatud vormidel  eelarveandmed strateegia perioodi kohta, mis on toodud strateegia viimases peatükis. Nendes kajastuvad strateegiaperioodi põhitegevuse tulemid, netovõlakoormuse määrad ja kohustuste kogusummad. Nimetatud tabelid tuleb hiljemalt strateegia vastuvõtmisele järgneval 30. oktoobril Rahandusministeeriumile esitada.

Konkreetsed eraldised arengukavaliste tegevuste elluviimiseks määratakse Viljandi linna iga-aastases eelarves.

Eelnõu II lugemisel tehtud muudatused

Eelarvestrateegia eelnõu II lugemiseks tehti mitmeid muudatusettepanekuid arengukava tegevuskavasse ning nendest tulenevalt on korrigeeritud eelarvestrateegia peatükis nr 5 meetme nr 2 nimetust, samuti on uuendatud peatükki 7, milles kajastuvad reservnimekirja tegevused. 

2020. aasta eelarveprojekti esitab linnavalitsus linnavolikogule I lugemiseks novembri lõpus ja tõenäoliselt erineb mitmeski osas strateegias kajastatust, sest novembri lõpuks selguvad mitmed sihtrahad, eelarvesse lisatakse vältimatult vajalikud kulud, millega strateegia koostamise ajal ei teatud arvestada ning täpsustatakse tuluprognoose. 

Seega kuna 2020. aasta eelarve koostamine on strateegia II lugemisele esitamise ajal veel pooleli, on 2020. aasta eelarveandmed strateegiadokumendis olulises osas võrdsed I lugemisele esitatuga. 

Võrreldes eelarvestrateegia I lugemisega on II lugemiseks muudetud järgmisi eelarveridu:

1.	2019. aasta eelarve eeldatav täitmine:
1.1.	Üksikisiku tulumaksu laekumise tulu kasv 325 000 eurot (2019. aasta 8 kuu laekumine on selles suurusjärgus olnud planeeritust suurem);
1.2.	AS Viljandi Veekeskus aktsiate ostmise kulu kasv summas 325 000 eurot (vastavalt linnavolikogu otsusele).

2.	2020. aasta eelarve:
2.1.	Kultuurivaldkonna projektitoetuste summat on suurendatud 5000 euro võrra 50 000 euroni. Suurendatud eelarve on võrdne spordivaldkonna projektitoetuste eelarve summaga.
2.2.	Järveotsa elamukvartali hoonestusõiguste müügi prognoosi on vähendatud 400 000 eurolt 200 000 euroni, sest taristu järgmise etapi ehitustööd võivad lõppeda alles 2020. aasta oktoobris ja huvi kasv piirkonna vastu võib seega 2020. a jooksul osutuda mitte nii suureks, kui algselt loodeti.
2.3.	Linnavara müügi prognoosi on vähendatud 200 000 eurolt 50 000 euroni, sest huvi tööstusalade müügi vastu ei ole seni olnud märkimisväärne.
2.4.	Üksikisiku tulumaksu laekumise tulu kasv 95 000 eurot (2019. aasta eeldatava laekumise alusel prognoosi muutmine);
2.5.	AS Viljandi Veekeskus likvideerimise järgselt AS-i rahajäägi laekumine linnale summas 260 000 eurot.
2.6.	Klassifikaatori muudatus: Viljandimaa Turism MTÜ-le aastas tasutav summa 8500 eurot on tõstetud antavate toetuste kulu liigilt majandamiskulude kulu liigile, sest edaspidi tasume MTÜ-le teenuste eest arvete alusel, mitte ei eralda toetust.

3.	2021.-2025. a eelarved:
3.1.	Kultuurivaldkonna projektitoetuste summat on suurendatud 5000 euro võrra 50 000 euroni. Suurendatud eelarve on võrdne spordivaldkonna projektitoetuste eelarve summaga.
3.2.	Üksikisiku tulumaksu laekumise tulu kasv 5 000 eurot.

Eelnõu menetlemine

Viljandi Linnavolikogu 31.10.2014 määruse nr 33 Viljandi linna arengukava ja eelarvestrateegia koostamise, muutmise, menetlemise ja kinnitamise kord alusel peab eelarvestrateegia volikogus läbima vähemalt kaks lugemist. 

Viljandi Linnavolikogu suunas pärast I lugemist Viljandi linna arengudokumendid avalikule väljapanekule, mis toimus 2.-20. septembrini. Avalik arutelu Viljandi linna arengustrateegia 2030+ ja Viljandi linna arengukava aastateks 2020–2025 avaliku väljapaneku tulemuste arutamiseks toimus 25. septembril algusega kell 17.30 Viljandi raekoja II korruse saalis. Osales üks linnakodanik.

Avaliku väljapaneku jooksul laekunud ettepanekud vaatas 08.10.19 koosolekul üle Viljandi linna arengukava ja eelarvestrateegia koostamise ajutine komisjon ning otsustas, kas ettepanekuga arvestada või mitte arvestada. Komisjoni poolt heaks kiidetud ettepanekud on lisatud  arengukava teksti II lugemiseks ja nendega on arvestatud ka eelarvestrateegias. Kokkuvõte esitatud ettepanekutest ning Viljandi linna arengukava ja eelarvestrateegia  koostamise ajutise komisjoni 08.10.2019 otsused esitatud ettepanekutele on kajastatud käesoleva eelnõuga koos menetluses oleva arengukava kinnitamise määruse eelnõu seletuskirjas.

Eelnõu II lugemine toimub 31.10.2019 linnavolikogu istungil.

(allkirjastatud digitaalselt)
Marika Aaso
rahandusameti juhataja